[pic] | AZ EURÓPAI KÖZÖSSÉGEK BIZOTTSÁGA |

Brüsszel, 28.02.2006

COM(2006) 89 végleges

Javaslat

A TANÁCS RENDELETE

a tojásra vonatkozó forgalmazási előírásokról

(előterjesztő: a Bizottság)

INDOKLÁS

A tojásra vonatkozó egyes forgalmazási előírásokról szóló 1907/90/EGK tanácsi rendelet számos, a tojás forgalmazásával kapcsolatos szabályt állapít meg, köztük sok kifejezetten technikai természetű szabályt is.

1990-ben történt elfogadása óta a rendeletet hat alkalommal módosították. Számos módosításon ment keresztül, vagy új követelmények bevezetése céljából, ahogy az a tojásoknak a termelő megkülönböztető számával való megjelölése esetében történt, vagy egyes műszaki előírásoknak az új piaci igényekhez való hozzáigazítása érdekében. Mindezek a módosítások nehezen áttekinthetővé tették a rendeletet.

A közösségi jogszabályok egyszerűsítése központi szerepet játszik az agrárpolitikai döntéshozatalban és a mezőgazdasággal kapcsolatos jogalkotásban. Erre helyezte a hangsúlyt a közös agrárpolitika egyszerűsítéséről és jobb szabályozásáról szóló, a közelmúltban közzétett bizottsági közlemény [COM(2005) 509 végleges, 2005.10.19.]. Az 1907/90/EGK tanácsi rendelet egyszerűbb és ésszerűbb rendelkezésekkel történő felváltását, valamint a technikai elemeknek egy bizottsági végrehajtási rendeletbe történő átemelését ebben az összefüggésben kell megvizsgálni.

Javaslat

A TANÁCS RENDELETE

a tojásra vonatkozó forgalmazási előírásokról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a tojás piacának közös szervezéséről szóló, 1975. október 29-i 2771/75/EGK tanácsi rendeletre[1] és különösen annak 2. cikke (2) bekezdésére,

tekintettel a Bizottság javaslatára,[2]

mivel:

1. A tojásra vonatkozó forgalmazási előírások hozzájárulhatnak a tojás minőségének javulásához, és – ebből kifolyólag – elősegíthetik értékesítését. Ezért a termelőknek, a kereskedőknek és a fogyasztóknak egyaránt érdeke, hogy forgalmazási előírásokat alkalmazzanak a tojásokra.

2. A tojásra vonatkozó egyes forgalmazási előírásokról szóló, 1990. június 26-i 1907/90/EGK tanácsi rendelet[3] alkalmazása során nyert tapasztalatok nyilvánvalóvá tették, hogy további módosításokra és egyszerűsítésre van szükség. Az 1907/90/EGK rendeletet következésképpen hatályon kívül kell helyezni, és helyébe új rendeletet kell léptetni.

3. Az előírásokat elvben valamennyi, a Gallus gallus fajhoz tartozó tyúktól származó, a Közösség területén forgalmazott tojásra alkalmazni kell. Célszerűnek látszik azonban mentességet biztosítani a szóban forgó előírások alkalmazására vonatkozó kötelezettség alól egyes, a termelő és a végső fogyasztó közötti közvetlen, kis mennyiségeket érintő értékesítési formák esetében.

4. Egyértelműen különbséget kell tenni a közvetlen emberi fogyasztásra alkalmas tojások és az élelmiszeriparban vagy a nem élelmiszeripari iparágakban történő felhasználásra szánt, közvetlen emberi fogyasztásra nem alkalmas tojások, különösen a törött vagy keltetett tojások között. Ezért meg kell különböztetni a tojások két minőségi osztályát (A. és B. osztály).

5. A fogyasztóknak képeseknek kell lenniük a különböző minőségi és súly szerinti osztályokba tartozó tojások megkülönböztetésére, valamint az 1999/74/EK tanácsi irányelv hatálya alá tartozó, tojótyúkokat tartó létesítmények nyilvántartásáról szóló, 2002. január 30-i 2002/4/EK bizottsági irányelvvel[4] összhangban alkalmazott baromfitartási módszerek azonosítására. E követelménynek a tojások megjelölésével és a csomagolás lebélyegzésével kell eleget tenni.

6. A tojásokon a 2002/4/EK irányelv előírásainak megfelelően fel kell tüntetni a termelő megkülönböztető számát annak érdekében, hogy az emberi fogyasztás céljából forgalomba hozott tojások eredetét ellenőrizni lehessen.

7. A csalárd gyakorlatok megelőzése érdekében az A. osztályú tojásokat a tojásrakást követően a lehető legrövidebb időn belül meg kell jelölni.

8. Az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelettel[5] összhangban engedélyezett csomagolóközpontoknak a tojásokat minőség és súly szerint osztályozniuk kell.

9. Annak biztosítására, hogy a csomagolóközpontok megfelelő felszereléssel rendelkezzenek a tojások osztályozásához és az A. osztályú tojások csomagolásához, az illetékes hatóságoknak szintén engedélyezniük kell azokat, továbbá minden csomagolóközponthoz egy kódot kell rendelni, amely megkönnyíti a forgalomba hozott tojások értékesítési útjának nyomon követését.

10. Mind a termelők, mind a fogyasztók érdekében alapvető fontosságú, hogy a harmadik országból behozott tojások megfeleljenek a közösségi előírásoknak. Egyes harmadik országokban hatályban lévő különös rendelkezések azonban indokolhatják a szóban forgó előírásoktól való eltérés engedélyezését, amennyiben a jogszabályok egyenértékűsége biztosított.

11. A tagállamoknak ki kell jelölniük az e rendelet alkalmazásának felügyeletéért felelős hivatalt vagy hivatalokat. A felügyelettel összefüggő eljárásoknak egységesnek kell lenniük.

12. A tagállamoknak szabályokat kell megállapítaniuk az e rendeletben foglalt rendelkezések megsértése esetén alkalmazandó szankciókra vonatkozóan.

13. Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal[6] összhangban kell elfogadni,

ELFOGADTA EZT A RENDELETET:

1. cikk – Tárgy és hatály

1. E rendelet megállapítja a közösségi eredetű vagy harmadik országból behozott tojások Közösségen belüli forgalomba hozatalára vonatkozó feltételeket.

E forgalmazási feltételek vonatkoznak a Közösségből való kivitelre szánt tojásokra is.

2. E rendelet nem vonatkozik az olyan tojásra, amelyet a termelő közvetlenül a végső fogyasztónak ad el:

a) a saját gazdaságában,

b) az érintett tagállam termelési régióján belül működő helyi piacon, az árverési piacok kivételével, vagy

c) házhoz szállítás útján.

2. cikk – Fogalommeghatározások

E rendelet alkalmazásában a következő meghatározásokat kell alkalmazni:

1) „tojás”: a Gallus gallus fajhoz tartozó tyúktól származó héjas tojás, amely alkalmas emberi fogyasztásra vagy az élelmiszeriparban történő hasznosításra, kivéve a törött, a keltetett és a főtt tojást;

2) „törött tojás”: olyan tojás, amelynek mind a héja, mind pedig a héjhártyája törés jeleit mutatja, és ezért tartalma külső szennyeződéseknek van kitéve;

3) „keltetett tojás”: keltetőgépben (inkubátorban) tartott tojás a behelyezés időpontjától kezdve;

4) „forgalomba hozatal”: az értékesítés céljából végzett tárolás vagy bemutatás, az eladásra való felkínálás, az értékesítés, a szállítás, vagy a forgalmazás bármely egyéb formája;

5) „termelési hely”: a 2002/4/EK irányelvvel összhangban engedélyezett, tojótyúkokat tartó létesítmény;

6) „csomagolóközpont”: olyan, a 853/2004/EK rendelettel összhangban engedélyezett létesítmény, ahol a tojásokat minőség és súly szerint osztályozzák;

7) „végső fogyasztó”: egy élelmiszer utolsó fogyasztója, aki nem valamely élelmiszeripari (üzleti) művelet vagy tevékenység során használja fel az élelmiszert.

3. cikk – Minőség és súly szerinti osztályok

1. A tojásokat minőség szerint a következőképpen kell osztályozni:

- A. osztályú vagy „friss”,

- B. osztályú vagy „másodosztályú”.

2. Az A. osztályba sorolt tojást súly szerint is osztályozni kell.

3. A B. osztályba sorolt tojás csak az élelmiszeripar és a nem élelmiszeripari iparágak részére szállítható.

4. cikk – A tojások megjelölése

1. Az A. osztályba sorolt tojásokon a 2002/4/EK irányelv mellékletének 2. pontjában előírt módon fel kell tüntetni a termelési hely megkülönböztető számát, többek között a tenyésztési módszer azonosításának lehetővé tétele érdekében.

2. A tojásoknak az (1) bekezdéssel összhangban történő megjelölésére vagy a termelés helyén kerül sor, vagy az első csomagolóközpontban, ahová a tojást a termelés helyéről elszállítják.

3. Az 1. cikk (2) bekezdésétől eltérve a termelő által az érintett tagállam termelési régiójában működő helyi piacon, közvetlenül a végső fogyasztónak eladott tojásokat e cikk (1) bekezdésével összhangban kell megjelölni.

A tagállamok azonban felmenthetik e követelmény alól azokat a termelőket, akiknek a gazdasága legfeljebb 50 tojótyúkot számlál, azzal a kikötéssel, hogy a gazdaság nevét és címét az értékesítés helyén fel kell tüntetni.

5. cikk – Csomagolóközpontok

1. A tojásokat a csomagolóközpontokban kell osztályozni minőség és súly szerint.

2. Az illetékes hatóság engedélyezi a csomagolóközpontok számára a tojások osztályozását, és csomagolóközpont-azonosító kódot rendel valamennyi olyan vállalkozáshoz vagy termelőhöz, amelynek vagy akinek a telephelyei és technikai felszerelései alkalmasak a tojások minőség és súly szerinti osztályozására. Ez az engedély visszavonható, amennyiben a 11. cikk alapján elfogadott végrehajtási szabályokban meghatározott szükséges feltételek már nem teljesülnek.

6. cikk – Tojásbehozatal

1. A Bizottság az érintett országok kérésére értékeli az exportáló harmadik országokban a tojás vonatkozásában alkalmazott forgalmazási előírásokat. Ez az értékelés kiterjed a jelölésre, a címkézésre, a tenyésztési módszerekre és az ellenőrzésekre vonatkozó szabályokra, valamint e szabályok végrehajtására. Amennyiben az értékelés eredményeként megállapítást nyer, hogy az alkalmazott szabályok megfelelő biztosítékot nyújtanak a közösségi jogszabályokkal való egyenértékűség tekintetében, az érintett országokból behozott tojásokat a 4. cikk (1) bekezdésében említettel egyenértékű megkülönböztető számmal kell megjelölni.

2. A Bizottság szükség esetén tárgyalásokat folytat harmadik országokkal abból a célból, hogy megtalálják az (1) bekezdésben említett biztosítékok nyújtásának megfelelő módját, és megállapodást kössenek ezekről a biztosítékokról.

3. Amennyiben nem állnak rendelkezésre megfelelő biztosítékok a szabályok egyenértékűsége tekintetében, az érintett harmadik országból behozott tojásokat a származási ország azonosítását lehetővé tevő kóddal kell megjelölni, és fel kell tüntetni rajtuk, hogy a tenyésztési módszer „meghatározatlan”.

7. cikk – Ellenőrzések

1. A tagállamok kijelölik az e rendeletnek való megfelelés ellenőrzéséért felelős hivatalokat.

2. Az (1) bekezdésben említett hivatalok az e rendelet hatálya alá tartozó termékeket az értékesítés valamennyi szakaszában ellenőrzik, beleértve a berakodást, a kirakodást és a szállítást is. A véletlenszerű mintavételektől eltekintve az ellenőrzéseket kockázatelemzés alapján kell elvégezni, figyelembe véve az érintett létesítmény típusát és átbocsátó képességét, továbbá a tojásokkal kapcsolatos forgalmazási előírásoknak való megfelelés tekintetében a létesítmény üzemeltetőjére vonatkozó korábbi adatokat.

3. A harmadik országokból behozott A. osztályú tojások esetében a (2) bekezdésben említett ellenőrzéseket a vámkezeléskor és a szabad forgalomba bocsátást megelőzően kell végrehajtani.

A harmadik országokból behozott B. osztályú tojások csak akkor bocsáthatók szabad forgalomba, ha a vámkezeléskor megállapítást nyer, hogy végső rendeltetési helyük a feldolgozóipar.

8. cikk – Szankciók

A tagállamok megállapítják az e rendelet rendelkezéseinek megsértése esetén alkalmazandó szankciókra vonatkozó szabályokat, és minden szükséges intézkedést megtesznek azok érvényesítése érdekében. A szankcióknak hatékonynak, arányosnak és visszatartó erejűnek kell lenniük.

9. cikk –Közlemények

A tagállamok és a Bizottság közlik egymással az e rendelet alkalmazásához szükséges információkat.

10. cikk – Bizottság

1. A Bizottság munkáját a Baromfihús- és Tojáspiaci Irányítóbizottság segíti.

2. Az e cikkre történő hivatkozás esetén az 1999/468/EK határozat 4. és 7. cikkét kell alkalmazni.

Az 1999/468/EK határozat 4. cikkének (3) bekezdésében előírt időtartam egy hónapban határozandó meg.

3. A bizottság elfogadja eljárási szabályzatát.

11. cikk – Végrehajtási szabályok

E rendelet alkalmazásának részletes szabályait a 10. cikk (2) bekezdésében említett eljárással összhangban kell megállapítani, különösen a következők tekintetében:

1) a tojásbegyűjtés gyakorisága, a tojások szállítása, tartósítása és kezelése;

2) a minőségi kritériumok és a súly szerinti osztályozás, valamint az osztályozásra vonatkozó követelmények alóli kivételek;

3) a tojáson feltüntetett jelölések részletei és a csomagolás bélyegzése;

4) ellenőrzések és vizsgálatok;

5) harmadik országokkal folytatott kereskedelem;

6) a 9. cikkben említett közlemények.

12. cikk – Hatályon kívül helyezés

1. Az 1907/90/EGK rendelet 2007. július 1-jétől hatályát veszti.

2. A hatályát vesztett rendeletre vonatkozó hivatkozásokat e rendeletre történő hivatkozásként kell értelmezni, a mellékletben szereplő megfelelési táblázattal összhangban.

13. cikk – Hatálybalépés

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ezt a rendeletet 2007. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

MELLÉKLET

Megfelelési táblázat

1907/90/EGK rendelet | E rendelet |

1. cikk | 2. cikk |

2. cikk (1) bekezdés | 1. cikk (1) bekezdés |

2. cikk (3) bekezdés | – |

2. cikk (4) bekezdés | – |

3. cikk | – |

4. cikk | – |

5. cikk (1) és (3) bekezdés | 5. cikk |

5. cikk (2) bekezdés | – |

6. cikk (1) és (2) bekezdés | 3. cikk |

6. cikk (3) bekezdés | 11. cikk |

6. cikk (4) és (5) bekezdés | – |

7. cikk (1) bekezdés a) pont | 4. cikk (1) bekezdés |

7. cikk (1) bekezdés b) és c) pont | 6. cikk |

7. cikk (1) bekezdés d) pont | 11. cikk |

7. cikk (2) bekezdés | – |

8. cikk | – |

9. cikk | – |

10. cikk | – |

11. cikk | – |

12. cikk | – |

13. cikk | – |

14. cikk | – |

15. cikk | – |

16. cikk (1) bekezdés első mondat | 1. cikk (2) bekezdés |

17. cikk | – |

18. cikk | 7. cikk (1) és (2) bekezdés |

19. cikk | – |

20. cikk (1) bekezdés | 11. cikk |

20. cikk (2) – (4) bekezdés | – |

21. cikk | 8. cikk |

22. cikk (1) bekezdés | 9. cikk |

22a. cikk | – |

23. cikk | 12. cikk |

24. cikk | 13. cikk |

I. melléklet | Melléklet |

[1] HL L 282., 1975.11.1., 49. o. A legutóbb az 1913/2005/EK rendelettel (HL L 307., 2005.11.25., 2. o.) módosított rendelet.

[2] HL C […] […], o.

[3] HL L 173., 1990.7.6., 5. o. A legutóbb az 1039/2005/EK rendelettel (HL L 172., 2005.7.5., 1. o.) módosított rendelet.

[4] HL L 30., 2002.1.31., 44. o. A 2003-as csatlakozási okmánnyal módosított irányelv.

[5] HL L 139., 2004.4.30., 55. o. Helyesbített változat: HL L 226., 2004.6.25., 22. o.

[6] HL L 184., 1999.7.17., 23. o.